CELEX: 32021R0237
Language: bg
Date: 2020-12-21 00:00:00
Title: Делегиран регламент (ЕС) 2021/237 на Комисията от 21 декември 2020 година за изменение на регулаторните технически стандарти, установени в делегирани регламенти (ЕС) 2015/2205, (ЕС) 2016/592 и (ЕС) 2016/1178, по отношение на датата, на която задължението за клиринг поражда действие за някои видове договори (текст от значение за ЕИП)

17.2.2021   
               
               
                  BG
               
               
                  Официален вестник на Европейския съюз
               
               
                  L 56/6
               
            
         ДЕЛЕГИРАН РЕГЛАМЕНТ (ЕС) 2021/237 НА КОМИСИЯТА
         от 21 декември 2020 година
         за изменение на регулаторните технически стандарти, установени в делегирани регламенти (ЕС) 2015/2205, (ЕС) 2016/592 и (ЕС) 2016/1178, по отношение на датата, на която задължението за клиринг поражда действие за някои видове договори
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (1), и по-специално член 5, параграф 2 от него,
         като има предвид, че:
         
                     (1)
                  
                  
                     В делегирани регламенти (ЕС) 2015/2205 (2), (ЕС) 2016/592 (3) и (ЕС) 2016/1178 (4) на Комисията са посочени датите, на които задължението за клиринг поражда действие за договорите, принадлежащи към класовете извънборсови деривати, изброени в приложенията към посочените регламенти. В тези регламенти са определени датите за по-късното прилагане на задължението за клиринг на договорите за извънборсови деривати, сключени между контрагенти от една и съща група, когато единият контрагент е установен в трета държава, а другият — в Съюза. Тези по-късни дати бяха необходими, за да се гарантира, че задължението за клиринг няма да се прилага за посочените договори за извънборсови деривати, докато не бъде приет акт за изпълнение в съответствие с член 13, параграф 2 от Регламент (ЕС) № 648/2012.
                  
               
                     (2)
                  
                  
                     От 2018 г. насам не е приеман акт за изпълнение по член 13, параграф 2 от Регламент (ЕС) № 648/2012 по отношение на задължението за клиринг. Поради това прилагането на задължението за клиринг за договорите за извънборсови деривати, сключени между контрагенти, които са част от една и съща група и при които единият контрагент е установен в трета държава, а другият контрагент е установен в Съюза, беше отложено с Делегиран регламент (ЕС) 2019/667 на Комисията (5) до 21 декември 2020 г. или до приемането на тези актове за изпълнение. Въпреки положените усилия за анализ на юрисдикциите на трети държави, по отношение на които може да е необходим такъв акт за изпълнение, все още не е приет акт за изпълнение съгласно член 13, параграф 2 от Регламент (ЕС) № 648/2012 във връзка със задължението за клиринг. Поради това прилагането на задължението за клиринг към тези договори следва да бъде допълнително отложено, за да се избегне нежеланото отрицателно икономическо въздействие, което изтичането на действието на освобождаването би оказало върху дружествата от Съюза.
                  
               
                     (3)
                  
                  
                     Обединеното кралство стана трета държава на 1 февруари 2020 г. и на 31 декември 2020 г. правото на Съюза ще престане да се прилага спрямо Обединеното кралство и на неговата територия. При задължението за клиринг, предвидено в Регламент (ЕС) № 648/2012, не е взета предвид възможността за евентуално оттегляне на държава членка от Съюза. В делегирани регламенти (ЕС) 2015/2205, (ЕС) 2016/592 и (ЕС) 2016/1178 са предвидени датите, от които задължението за клиринг поражда действие за договорите, отнасящи се до определени класове извънборсови деривати. Освен това, в посочените регламенти са предвидени различни дати, в зависимост от категорията на контрагента по тези договори. Контрагентите не могат да предвидят как ще се измени статусът на установен в Обединеното кралство контрагент, нито доколко този контрагент ще бъде в състояние да продължи да предоставя дадени услуги на контрагентите, установени в Съюза. Предизвикателствата, пред които са изправени страните по договор за извънборсови деривати, чиито контрагенти са установени в Обединеното кралство, са пряк резултат от събитие извън техния контрол, което би могло да ги постави в неизгодно положение спрямо останалите контрагенти в Съюза.
                  
               
                     (4)
                  
                  
                     За да преодолеят тази ситуация, контрагентите могат да поискат да подновят договора, като заменят установения в Обединеното кралство контрагент с такъв в държава членка. Ако поради оттеглянето на Обединеното кралство от Съюза страните решат да заменят установен в Обединеното кралство контрагент с нов контрагент, установен в Съюза, подновяването на договорите ще задейства задължението за клиринг, ако настъпи на или след датата, от която задължението за клиринг поражда действие за този вид договор. В резултат на това страните ще трябва да извършват клиринга на този договор чрез лицензиран или признат ЦК. Тъй като договорите, подлежащи на централизиран клиринг, са предмет на различен режим на обезпечения в сравнение с договорите, при които не се извършва централизиран клиринг, прилагането на задължението за клиринг би могло да принуди някои контрагенти да преустановят тези сделки, при което дадени рискове биха могли да останат нехеджирани. С цел да се гарантира гладкото функциониране на пазара, както и равнопоставеността между установените в Съюза контрагенти, те следва да могат да заменят установен в Обединеното кралство контрагент с такъв, установен в държава членка, без това да задейства задължението за клиринг.
                  
               
                     (5)
                  
                  
                     Освен това на контрагентите следва да се предостави достатъчно време да заменят своите контрагенти, установени в Обединеното кралство. Поради това следва да се определи по-късна дата, от която задължението за клиринг може да бъде задействано за подновяването на тези договори.
                  
               
                     (6)
                  
                  
                     Регламент (ЕС) № 648/2012 бе изменен с Регламент (ЕС) № 2019/834 на Европейския парламент и на Съвета (6). С изменението отпада задължението за клиринг на някои договори за извънборсови деривати, сключени преди задължението за клиринг да влезе в сила. Освен това вече не трябва да се указват минималните оставащи срокове до падежа на договорите за извънборсови деривати, посочени в член 4 от Регламент (ЕС) № 648/2012. Поради това в делегирани регламенти (ЕС) 2015/2205, (ЕС) 2016/592 и (ЕС) 2016/1178 следва вече да не бъдат указвани минималните оставащи срокове до падежа.
                  
               
                     (7)
                  
                  
                     Делегирани регламенти (ЕС) 2015/2205, (ЕС) 2016/592 и (ЕС) 2016/1178 следва да бъдат съответно изменени.
                  
               
                     (8)
                  
                  
                     Настоящият регламент е съставен въз основа на проекта на регулаторни технически стандарти, предаден на Комисията от Европейския орган за ценни книжа и пазари,
                  
               
                     (9)
                  
                  
                     Измененията на делегирани регламенти (ЕС) 2015/2205, (ЕС) 2016/592 и (ЕС) 2016/1178 представляват ограничени корекции на съществуващата регулаторна рамка. Предвид ограничения обхват на измененията и неотложния характер на въпроса би било твърде несъразмерно обременяващо ESMA да провежда открити обществени консултации или анализи на свързаните с измененията потенциални разходи и ползи. По същите причини ESMA не се е консултирал с Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (7), за което групата беше съответно информирана.
                  
               
                     (10)
                  
                  
                     Необходимо е възможно най-бързо да се осигури правна сигурност на участниците на пазара, така че те да могат да се подготвят адекватно за спазване на изискванията на Регламент (ЕС) № 648/2012, чието прилагане ще бъде засегнато от настоящия регламент, по-специално по отношение на изискванията, за които датата, от която те пораждат действие съгласно действащите разпоредби, скоро ще настъпи. Поради това настоящият регламент следва да влезе в сила по спешност,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Делегиран регламент (ЕС) 2015/2205
            Делегиран регламент (ЕС) 2015/2205 се изменя, както следва:
            
                        (1)
                     
                     
                        Член 3 се изменя, както следва:
                        
                                    а)
                                 
                                 
                                    в параграф 2, първа алинея, буква а) се заменя със следното:
                                    
                                                „а)
                                             
                                             
                                                30 юни 2022 г., в случай че по отношение на съответната трета държава не е прието решение относно еквивалентността в съответствие с член 13, параграф 2 от Регламент (ЕС) № 648/2012 за целите на прилагането на член 4 от същия регламент, отнасящо се до договорите за извънборсови деривати, посочени в приложението към настоящия регламент;“;
                                             
                                          
                              
                                    б)
                                 
                                 
                                    добавя се следният параграф 3:
                                    
                                       „3.   Чрез дерогация от параграфи 1 и 2, при договорите, принадлежащи към посочен в приложението клас извънборсови деривати, задължението за клиринг започва да поражда действие от 18 февруари 2022 г., когато са изпълнени следните условия:
                                       
                                                   а)
                                                
                                                
                                                   задължението за клиринг не е било задействано към 18 февруари 2021 г.;
                                                
                                             
                                                   б)
                                                
                                                
                                                   договорите са подновени единствено с цел замяна на контрагент, установен в Обединеното кралство, с контрагент, установен в държава членка.“;
                                                
                                             
                                 
                              
                  
                        (2)
                     
                     
                        Член 4 се заличава.
                     
                  
         
            Член 2
            Изменения на Делегиран регламент (ЕС) 2016/592
            Делегиран регламент (ЕС) 2016/592 се изменя, както следва:
            
                        (1)
                     
                     
                        Член 3 се изменя, както следва:
                        
                                    а)
                                 
                                 
                                    в параграф 2, първа алинея, буква а) се заменя със следното:
                                    
                                                „а)
                                             
                                             
                                                30 юни 2022 г., в случай че по отношение на съответната трета държава не е прието решение относно еквивалентността в съответствие с член 13, параграф 2 от Регламент (ЕС) № 648/2012 за целите на прилагането на член 4 от същия регламент, отнасящо се до договорите за извънборсови деривати, посочени в приложението към настоящия регламент;“;
                                             
                                          
                              
                                    б)
                                 
                                 
                                    добавя се следният параграф 3:
                                    
                                       „3.   Чрез дерогация от параграфи 1 и 2, при договорите, принадлежащи към посочен в приложението клас извънборсови деривати, задължението за клиринг започва да поражда действие от 18 февруари 2022 г., когато са изпълнени следните условия:
                                       
                                                   а)
                                                
                                                
                                                   задължението за клиринг не е било задействано към 18 февруари 2021 г.;
                                                
                                             
                                                   б)
                                                
                                                
                                                   договорите са подновени единствено с цел замяна на контрагент, установен в Обединеното кралство, с контрагент, установен в държава членка.“;
                                                
                                             
                                 
                              
                  
                        (2)
                     
                     
                        Член 4 се заличава.
                     
                  
         
            Член 3
            Изменения на Делегиран регламент (ЕС) 2016/1178
            Делегиран регламент (ЕС) 2016/1178 се изменя, както следва:
            
                        (1)
                     
                     
                        Член 3 се изменя, както следва:
                        
                                    а)
                                 
                                 
                                    в параграф 2, първа алинея, буква а) се заменя със следното:
                                    
                                                „а)
                                             
                                             
                                                30 юни 2022 г., ако по отношение на съответната трета държава не е прието решение относно еквивалентността в съответствие с член 13, параграф 2 от Регламент (ЕС) № 648/2012 за целите на прилагането на член 4 от същия регламент, отнасящо се до договорите за извънборсови деривати, посочени в приложението към настоящия регламент;“
                                             
                                          
                              
                                    б)
                                 
                                 
                                    добавя се следният параграф 3:
                                    
                                       „3.   Чрез дерогация от параграфи 1 и 2, при договорите, принадлежащи към посочен в приложението клас извънборсови деривати, задължението за клиринг започва да поражда действие от 18 февруари 2022 г., когато са изпълнени следните условия:
                                       
                                                   а)
                                                
                                                
                                                   задължението за клиринг не е било задействано към 18 февруари 2021 г.;
                                                
                                             
                                                   б)
                                                
                                                
                                                   договорите са подновени единствено с цел замяна на контрагент, установен в Обединеното кралство, с контрагент, установен в държава членка.“;
                                                
                                             
                                 
                              
                  
                        (2)
                     
                     
                        Член 4 се заличава.
                     
                  
         
            Член 4
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
            Настоящият регламент е задължителен в своята цялост и се прилага пряко във всички държави членки.
         
         
            Съставено в Брюксел на 21 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 201, 27.7.2012 г., стр. 1.
         
            (2)  Делегиран регламент (ЕС) 2015/2205 на Комисията от 6 август 2015 г. за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти относно задължението за клиринг (ОВ L 314, 1.12.2015 г., стр. 13).
         
            (3)  Делегиран регламент (ЕС) 2016/592 на Комисията от 1 март 2016 г. за допълване на Регламент (ЕС) № 648/2012 на Европейския парламент и на Съвета по отношение на регулаторните технически стандарти относно задължението за клиринг (ОВ L 103, 19.4.2016 г., стр. 5).
         
            (4)  Делегиран регламент (ЕС) 2016/1178 на Комисията от 10 юни 2016 г. за допълване на Регламент (ЕС) № 648/2012 на Европейския парламент и на Съвета по отношение на регулаторните технически стандарти за задължението за клиринг (ОВ L 195, 20.7.2016 г., стр. 3).
         
            (5)  Делегиран регламент (ЕС) 2019/667 на Комисията от 19 декември 2018 година за изменение на делегирани регламенти (ЕС) 2015/2205, (ЕС) 2016/592 и (ЕС) 2016/1178 с оглед на допълнителното отлагане на датите за отложено прилагане на задължението за клиринг за определени договори за извънборсови деривати (ОВ L 113, 29.4.2019 г., стр. 1).
         
            (6)  Регламент (ЕС) 2019/834 на Европейския парламент и на Съвета от 20 май 2019 г. за изменение на Регламент (ЕС) № 648/2012 по отношение на задължението за клиринг, прекратяването на задължението за клиринг, изискванията за отчитане, техниките за намаляване на риска за договорите за извънборсови деривати, които не са преминали клиринг чрез централен контрагент, регистрацията и надзора на регистрите на трансакции, както и изискванията за регистрите на трансакции (ОВ L 141, 28.5.2019 г., стр. 42).
         
            (7)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).